পুলিশ সূত্রে জানা যায়, গত ৫ এপ্রিল ২৮ বাউলের চুল ও গোঁফ কেটে দেওয়ার পর থেকে মুফতী রিয়াজ পালাতক ছিল। শুক্রবার বাড়ি ফেরার খবর পেয়ে পুলিশ রাত দেড়টার দিকে তার বাড়িতে অভিযান চালিয়ে  গ্রেপ্তার করে তাকে।    প্রসঙ্গত, গত ৪ ও ৫ এপ্রিল জেলার পাংশা উপজেলার হাবাসপুর ইউনিয়নের চররামনগর গ্রামে বাউল মোহম্মদ ফকিরের বাড়িতে সাধু সংঘের ২ দিনব্যাপী বার্ষিক অনুষ্ঠান আয়োজন করা হয়। অনুষ্ঠানের শেষ দিনে মুফতী রিয়াজের নেতৃত্বে এলাকার কিছু প্রভাবশালী ব্যক্তি ২৮ বাউলকে পার্শ্ববর্তী মসজিদে নিয়ে তওবা পড়ায়। পরে জোরপূর্বক তাদের মাথার চুল ও গোঁফ কেটে দেয়। এ ঘটনায় ৯ এপ্রিল নির্যাতিত বাউল মোহাম্মদ ফকীর বাদি হয়ে পাংশা থানায় ১৩ জনের বিরুদ্ধে একটি মামলা দায়ের করেন।